સુખેથી દિવસો વીતી રહ્યા હતા અને અચાનક એક સવારે દીકરી ભાવીએ પોતાના બાળ સખા અતીતની સાથેના પ્રેમની ઘરમાં જાણ કરી ત્યારે ક્ષણેક માટે હ્રદય ધબકારો ચૂકી ગયું હતું અનંતરાયનું, સદાય એમના હૈયામાં વસતી દીકરીને પારકે ઘરે મોકલવી પડશે તેનો અહેસાસ તેમને અંદરથી હલાવી ગયો હતો, પરંતુ જીવનનું આ જ સનાતન સત્ય છે તે સ્વીકારતા અંતે તેઓએ ભાવિ અને અતીતના લગ્ન બહુ જ ભવ્ય રીતે કરાવ્યા અને વહાલસોયી દીકરીને હ્રદયના અંદરના  ખૂણે ભરી રાખેલા આંસુઓને આંખોમાં સંતાડીને પોતાના હાથે ખુશીથી વિદાય આપીને કન્યાદાનનું મહાપુણ્ય મેળવ્યું.